"ተሰሊፍካሉ ዘለኻ ዕላማ ኣሕዋትካ ዝቐትል ዘሎ ዕላማ እዩ፤ ህዝቢ ዘርግፍ ዘሎ ዕላማ እዩ፤ ደርጊ ዝሓዞ ዕላማ ጸረ ዲሞከራሲ እዩ። ወላድየይ ኮይንካ ኣብዚ ታሪኽ ክትጽምበር የብልካን፤ 'ተጋግያ እያ እንተይልካ እኳስ ወላዲ ብጓሉ ኣይጭክንን ስለዚ ምሳይ ምስ ጓልካ ክትዋጋእ የብልካን" ዝብል ደብዳቤ እንትትጽሕፈሉ ብዝተፈላለዩ ስምዒታት ተወሪራ ነበረት። "ኣቦይ ኣብ ጨቛኒ ስርዓት ተሰሊፉ፡ ኣነ ጓሉ ድማ ኣብ ፍትሓዊ ቃልሲ ተሰሊፈ ክንዋጋእ ጽቡቕ ስምዒት ኣይሀበንን። ብስሩ'ውን ኣብ መንጎ ኣቦን ጓልን ዝግበር ውግእ ሕሊናይ ስለዘይተቐበሎ ኣብቲ ዕላማ ኣምርር ኣቢለ እቲ ቅዲ ኣጸሓሕፋይ ግን ክምለስ ብዘግብር መገዲ እየ ጽሒፈሉ" እትብል ተጋዳሊት ኣለምጸሃይ፡ እቲ ደብዳቤ ከምዝበጽሖን ንሓሳባታ ከምዘይቕተበሎን ደብዳበ ሲዲዱላ። ንሱ'ኸ ከምቲ ንሳ 'ኣቦዋይ' ኢላ ደብዳቤ ዝጸሓፈትሉ 'እዛ ጓለይ' ኢሉ ደብዳቤ ጽሒፉላ ዶ ይፈልጥ?
